Forud na Fíann fás in-nocht
at-bert Caílte
Forud na Fíann fás in-nocht
gus 'ticed Finn fáebarnocht;
do bás na flatha gan brón
is fás Alma úasalmór.
Ní marat In muinter maith;
ní marann Finn In fír-flaith;
ní fuil In cuire gan chleith
ná ruire 'mon ríg-féinnid.
Is marb uile Fíanna Finn,
gé do-chúatar glinn do glinn;
olc a-tú i n-díaid na ríg rán,
tar éis Díarmata Is Conán,
D' éis Guill meic Morna don maig
ocus Ailella cétaig,
íar n-díth Éogain In gaí glais
ocus Conall don chét-frais.
A-deirimse rib reime;
is fír ina ráideim-ne:
is mór ar n-esbada ann
gan Dub díbraicthech Drumann.
Ar n-díth na cuire Is na cét
is trúag nách ann fúarus éc,
íarna n-dul a h-or i n-or
gérbo forlán In Forud.